ארויה משיינית

ארויה משיינית (שם מדעי: Araujia sericifera), צמח מטפס ממשפחת האסקלפיים (Asclepiadoideae; נחשבת לתת-משפחה במשפחת ההרדופיים). מוצא הצמח בחלקיה החמים של אמריקה הדרומית. הצמח פלש בעשורים האחרונים לארץ ישראל והתפשט באזורי השפלה, כאשר מקום צמיחתו העיקרי הוא פרדסים, כמו גם צדי דרכים ומשוכות.

מאפיינים 
הארויה המשיינית היא מטפס רב-שנתי מעוצה למחצה אשר מפגין דמיון רב לפתילת המדבר הגדולה הקרובה לו (דמיון הניכר בכל, למעט צורת הצמיחה. פתילת המדבר היא עץ). עליה דמויי חץ (בדומה לעלי הטמוס). הצמח מטפס בעזרת הענפים עצמם, ללא עזרת קנוקנות או שורשים. באופן אופייני, מיץ חלבי נוטף בפציעה של הענפים. הפריחה יכולה להתרחש בכל חלק של השנה, אם כי היא שכיחה יחסית בתחילת הקיץ. הפרחים לבנים או בצבע קרם. הפרי בצורת כבד או ריאה. אורכו כ-8 עד 15 סנטימטרים. בהבשלתו מתבקע הפרי הירוק לשני חצאים ופולט זרעים, המחוברים לסיבים ארוכים הדומים למשי או לכותנה. במקומות בהם מספר גדול של פירות מבשיל בו זמנית, הקרקעית לעיתים מתכסה בפלומה הלבנה, עד כי נראית כעטויית שלג. כל חלקי הצמח רעילים.

הארויה נחשבת כמזיקה לענף ההדרים. לארצות מסוימות הובאה בשל ערכה האסתטי, לפני שהפכה למזיק.

קישורים חיצוניים

צמחים שתוארו ב-1818
טקסונים שתוארו בידי פליקס אבלר ברוטרו
אסקלפיים
מיני צמחים פולשים בישראל
ארץ ישראל: צמחים מטפסים